Maskvos kanalas
Maskvos kanalas (rus. Канал имени Москвы), iki 1947 m. Maskvos–Volgos kanalas – kanalas Rusijoje, Maskvos ir Tverės srityse, į šiaurę nuo Maskvos. Jungia Maskvos ir Volgos upes; yra svarbi transporto arterija. Kanalas iškastas GULAG'o kalinių, valdant Stalinui. Prasideda Ivankovo tvenkinyje, netoli Dubnos miesto, įsijungia į Maskvos upę ties Tušinu, 191 km nuo jos žiočių. Kanalo ilgis – 128 km. Maskva dažnai vadinama „penkių jūrų uostu“, kadangi kanalu galima patekti net į 5 jūras: Baltąją, Baltijos, Kaspijos, Azovo ir Juodąją. Kanalas daugelyje vietų patvenktas, sujungtas su mažesnėmis upėmis. Jo krantuose įsikūrusios maskviečių poilsiavietės.